GPSC ตั้งเป้าเพิ่มกำลังการผลิตไฟฟ้าติดตั้งอีก 600–1,000 MW ภายในปี 62
GPSC เชื่อเข้า SET100 ช่วยให้สภาพคล่องหุ้นเพิ่ม-ดึงดูดนักลงทุนสถาบัน พร้อมตั้งเป้าหมายระยะสั้นเพิ่มกำลังการผลิตไฟฟ้าติดตั้งรวมตามสัดส่วนการถือหุ้นเพิ่มจากปัจจุบันอีก 600–1,000 เมกะวัตต์ ภายในปี 62
15 ธ.ค. 2558

นายเติมชัย บุนนาค กรรมการผู้จัดการใหญ่ บริษัท โกลบอล เพาเวอร์ ซินเนอร์ยี่ จำกัด (มหาชน) หรือ GPSC เปิดเผยว่า ตามที่ตลาดหลักทรัพย์แห่งประเทศไทย (ตลท.) ได้คัดเลือกหลักทรัพย์ชุดใหม่เข้าคำนวณในดัชนี SET100 ซึ่งจะมีผลในรอบ 6 เดือนแรกของปี 59 (1 ม.ค.-30 มิ.ย.59) นั้น 
GPSC ติดอยู่ในรายชื่อที่ได้รับการคำนวณ สะท้อนให้เห็นว่า GPSC มีมูลค่าตามราคาตลาดสูง มีสภาพคล่องในการซื้อขายอย่างสม่ำเสมอ ซึ่งหมายถึงความเชื่อมั่นของนักลงทุนที่มีต่อ GPSC โดยเชื่อว่าประเด็นดังกล่าวจะส่งผลให้หุ้นมีสภาพคล่องมากขึ้น สร้างความเชื่อมั่นและความน่าสนใจในการลงทุน รวมทั้งดึงดูดให้กลุ่มนักลงทุนต่างชาติและนักลงทุนสถาบันเพิ่มน้ำหนักลงทุนในหุ้นของบริษัทมากขึ้น
ทั้งนี้ GPSC ยังคงเดินหน้าตามแผนกลยุทธ์การเติบโต ขยายโครงการทั้งในและต่างประเทศ ไร้ผลกระทบจากเศรษฐกิจที่กำลังผันผวนจากแรงกดดันของราคาน้ำมันดิบโลก ซึ่งปรับตัวลดลงอย่างต่อเนื่อง มั่นใจธุรกิจไฟฟ้าและสาธารณูปโภคเป็น Mega Trend ของโลกในปัจจุบัน เนื่องจากรายได้แน่นอน สัญญาซื้อขายระยะยาว จึงไม่ได้รับผลกระทบจากสถานการณ์เศรษฐกิจผันผวน
โดยบริษัทกำหนดเป้าหมายระยะสั้น ที่จะเพิ่มกำลังการผลิตไฟฟ้าติดตั้งรวมตามสัดส่วนการถือหุ้นเพิ่มจากปัจจุบันอีก 600–1,000 เมกะวัตต์ ภายในปี 62 ซึ่งส่งผลต่อการเจริญเติบโตทางเศรษฐกิจของบริษัท 
 